
    Drago mi je što je djevojčica. I nadam se da će biti budala – to je najbolja stvar koja djevojka može biti na ovom svijetu, prekrasna mala budala.
F. Scott Fitzgerald, Veliki Gatsby

  
    ŠAV

  
    ŠAV

     

    “Magnolije su opet procvjetale”

Pokušavam to predstaviti kao znak

ali majka je umorna,

kaže dosta nam je znakova

sve što u sebi nosi naznake

nužno je zlosutno

ili barem staro, potrošeno

Zato se i može prisjetiti

jedino epileptičara

(oni su ti koji imaju

auru,

zar ne?)

Premda mi nije jasno

otkuda mu magnolije

obično se drže mirisa agruma

Ti imaš auru

je li to točan naziv

Otkada boluješ sve je ispreskakano, krivo

Ovdje sve vrvi aurama,

ne dopuštaju nam

da se mimoiđemo na hodniku

toliko su guste

  
    KARTOGRAFIJA

     

    Na nebu se stvara tlocrt

Oprezno namještam svoje dvije noge

dva krastava koljena

ipak to nisu paralele

Isprekidana sam; kosti leđa

taru se jedne o druge

tu nešto raste

tu se nešto sprema

Provirujem oprezno na svježi vjetar

još nije pao mrak

i nebo visi, plošno

povučeno finom grafitnom olovkom

Koščice nisu instrumenti daleke tople zemlje

Sve je čisto, ravni potez

linija koja ne postaje krivulja

U meni nema nimalo krvi

  
    PRAPOVIJEST

     

    Magični broj istresen iz rukava

Koža koja se guli ciklički

Stari ožiljak u obliku potkove za sreću

Pustinja koja se širi

u obliku pješčanog sata moga tijela

Nitko od tvojih predaka

nije bio gladan niti žedan

nitko nije bio izbjeglica

nitko nije prehodao pustinju

A moj se želudac preteže

od obilja stolova

prsti vrijedno rastaču

tepih sićušnih grudica

kako bi razotkrili veliku vodu

koja se proteže

u pozadini naših pohlepnih usta

i potapa magične brodove

i tovare obilja upornošću sirene

i okrutnošću bogova

svake sedme godine

  
    CRVENA ARENA

     

    Samo sam jednom bila u cirkusu

i nije mi se svidjelo

Ispod svake šarene krpice

proviruje konjska lubanja

Nanjušila sam ih

dok još nisam znala za Ensora

A on me sada vodi među lavove

Ta to su moljcima izjedene krpe

to su polomljeni gležnjevi plesačica

i samo je hladnoća na svačijim usnama

a on mi pokušava približiti nekakvu Afriku

Opržit će nas sve, jer nismo navikli

A on me uvjerava

kako će biti svjetlosti, i topline, i rada

Moj dragi, moj dragi, samo djece ne

Djece nikada

  
    RAŽALOŠĆENE KĆERI

     

    Rastopljeni oblik

kada prelazim jagodicom prsta

preko lica

Ogledalo je sterilno i hladno;

ono ništa ne govori o nama

A kako i bi

Jedino moja majka

dodirujući mi nosnu kost

i oluke ponad vjeđa

pronalazi nešto tebe u nama

Tvoj se hod pretvara

u lomno šuštanje balerina

a nagovještaj igre

u udaranje valova nepregledne vode

A mene je more odavno odbacilo

Graditelj brodova, prvi kupač na plažama

Tvoja kći nema niti slabašnog korijena

morske alge

i od prvog dana uvjerena je, utopit će se

U bespoštednosti tvoga neznanja

ili silini tvoje ljubavi

  
    MODRICA

     

    Na ovom je mjestu

krv željela pobjeći

usplahirena i ljepljiva

Nalik na riblje oko

na rasprsnutu bobu crnog grožđa

koju sam slučajno ispustila

Sada se taloži ovdje

umrtvljena i mom tijelu beskorisna

S vremenom će izblijedjeti,

poprimiti zelenu pa žutu boju

postat će duh prošle krvi

otisci nožica kukaca

Poput vampirskog ugriza

poput posezanja za nečim što mi ne pripada

promatra me nepovjerljivo i procjenjivački

izaziva me da ju dodirnem usnama

da je proglasim ljubavnikom

  
    LJUBAVNICI

     

    Tvoje je lice kaleidoskop

jedno oko zeleno,

drugo sivo

Izlizana si ruža;

kao dijete nađoh te

na dnu bunara

skrivaš svoj ljuskasti zlatni pokrivač

od zraka sunca i ruku pohlepnih

Čaroban si; i zvučiš čarobno

sakupljen i skrpljen

od komadića tkiva tu

daška piljevine ondje

Međukorak

kljasti u zbijanju redova

Moja izmišljotina, moja noćna mora

bolni pomak igle u mesu

  
    MOJOJ MAJCI

     

    Nježnost bi mogla ohladiti

tvoje srce

koje pluta iza spleta

mojih kostiju i žica

kao presađeno

Kod nas se nikada

nije govorilo o privrženosti

umjesto toga uredno si me rastvarala

poput anatomskog atlasa

poput tajanstvene bolesti

koja me već tada izjedala

a koja se preselila iz tvoga gnijezda

u moje krilo

  
    ŠUMSKI DUH

     

    Tvoje me lišce podsjeća

na zgrčenu drijadu

izaziva sućut i zaštitu čarolije

vječno vezano za lik svoga drveta

masivnih križeva

zbog kojih se ruši jedno po jedno stablo

Umilna poplava rijeka zaborava

trga u komadiće tvoj san

bolničkih pluća i čista oka

glavobolje liječiš solju i ljekovitim travama

Tebe sam našla poput traga fosfora

tebe sam urezala na mahovinastoj kori

tebe je vučica donijela u zubima

da me oplakuješ,

oplakuješ do vječnosti

  
    BRANJE BOROVNICA

     

    Glasovi odjekuju brežuljcima

i ja sretno pružam ruke u plavu tintu

puneći košare sitnom sačmom

koja mi ostavlja metalni okus u ustima

Tada još nisam znala

što će od mene postati

iako, uvjeravali su me, stvorena sam

za ulogu pisara koji će nas sve

održati na životu

Sada, dok se metalni okus

širi mojom kožom

Pedesetak mojih crvenih ustašaca se otvara

Kako bih im poslala poljupce i pozdrave

starija i bolesnija

od bilo koga od njih

  
    PREGRIZ

  
    PREGRIZ

     

    U počecima

smatramo

kako su golubičine oči

bez iznimke

sačinjene od grožđica

ili grubog papra

    Takva je naša nesavladiva volja.

    Nitko se ne trudi

uvjeriti nas u suprotno

te izrastamo u male kanibale

dovijeka ovisni o bijelom pecivu

i bijelom mesu

    A golubica se danas više nitko niti ne sjeti

iako se i dalje uporno trudimo

S jedne strane dijelimo tijesto na dva brdašca

S druge strane dijelimo atome

    Ja se pak ustručavam

dijeliti milosrđe i pravdu

svjesna kako će nezadovoljnika biti uvijek

Zašto me ne pripustite

na mjesto one prve,

golublje prevarantice,

koja je morala dijeliti samo ćuške

i kuhane ploške krumpira

sasvim dovoljno

za usmjerenje na pravi put

  
    ZODIJAK

     

    Ne znam bih li te usporedila

s hrabrim čovjekom;

nikako s Magellanom, ne – ti ne bi dopustio

ostaviti svoje kosti

na nekoj nepoznatoj obali

Uostalom, tvoja je zemaljska čahura isuviše čvrsta

teško tlo koje podupire teško tijelo

oko kojega smo se okupljale poput sestara Bennett

jer se život donekle okrutno poigrao s tobom

dodijelivši ti samo grlice i bisere

Tvoje sate samoće mogla bih skupiti u naprstak;

zato si ih ti sa strepnjom prepoznao

u svom siročetu;

zato je i naša kuća morala biti

dovoljno velika i čvrsta

da je uzmogne pronaći i netko lišen kompasa

i odlučne ravnodušnosti

kojom se gazi preko stolova i postelja

Oh, nas dvoje, tirani pripovijedanja

čija se sebičnost uvijek lomila

preko leđa najdražih i najnedužnijih

zar bismo dopustili da nas neko hladno zviježđe obeshrabri

  
    DAN NA PLAŽI

     

    Obluci i riječi

u dječjem umu

mogu poprimiti isti oblik

Niti najezda meduza nije nas mogla obeshrabriti

prilijepljene uz kamen

i igre riječima

u kojima si uglavnom pobjeđivala

uvijek tamnije kože i dulje kose

Uz to: tvoj zeleni kupaći kostim

djevojčica prikliještena uz rub mola

jer se površina vode

uvijek činila predaleka

dok si ti već odavno iščezla negdje na horizontu

priželjkujući potajno neku odvažniju kćer

Ovoga si se ljeta vratila kući

s lelujavom opeklinom na boku;

pričala si koliko je boljelo

kada te žarnjak dohvatio

a ja sam to promatrala kao smiješnu pravdu

krijući u šaci

oblutak koji sam nedugo prije

uspjela ispljunuti

jer znam kako su mi za pobjedu nedostajali ključni pojmovi

i zato jer se sve rjeđe mogu sjetiti

tvoje sumanute hrabrosti

  
    NAPUKLINA

     

    Mnogo manje od nekog proloma lave

tiho je kucnulo

po jednom okoštalom zglobu

i ondje zatražilo vječnu utjehu

S vremenom se ugnijezdilo

između mojih grudiju

(kaže da su meke

sve linije moga tijela)

i sada ga tamo zadržavam

poput mliječne zmijice

uljez uljast poput jegulje

klizi niz moje grlo

poput zametka meda

iz cvjetne čaške

Zakon prijeloma

tanji od moje vlasi

  
    MIRNE ŽENE

     

    Ravna obala rijeke

Okvir ruke mi zaklanja pogled

Ovdje stječem svoje kraljevstvo

Ovdje tražim svoje podanike

Samonikle poput perunika

vaše me oči prate posvuda

dok iskapam ostatke onoga

što ste nekoć nazivale svojom dječicom

Komadi mrtvog namještaja

iscerenih fotografija, rubovi umornih slika

razasuti kao poslije brodoloma

A vi, koje ste uvijek tražile pohvalu

onih statičnijih od vas

promatrate me mirno poput mrtvozornika

izdužene figure astigmatizma moga oka

Dok štapom prevrćem čudnovate ljušture

pod rukom nosim škrinjicu

vašeg šutljivog naslijeđa

  
    BESTIJARIJ

     

    Bitka je jedna

a već se nekako okrljašteno doimam

spuznula je caklina,

sirotica, to kola u obitelji

Habitualni pobačaj, čitam tupo,

kukuljica, kukuljica

kakve veze kukuljica ima s ičim

Ali kada se bolje razmisli,

odgovara mi ta tajanstvena životinja

mekih kandži

nakovrčane kičme

gomoljastih zglobova

to nam je u obitelji

Voštana i memljiva,

rez će biti potreban,

prije 100 godina

smrskali bi mi zdjelicu kamenom

Ali žilavo si ti stvorenje, kaže on,

ove modrice to dokazuju

ne moramo se igrati obazrivosti

A ja pokazujem nisku igličastih zuba

tvrdoću jantara

i nečujni škljocaj stupice za naivne

Majko, ponosila bi se mnome

  
    LIJEPI LJUDI

     

    Promatram ih

dok kosama vitlaju svijetom

Vjeđama vedre i oblače

dopuštajući da ih se gleda

čak i lica obilježena pjegavim tifusom

Oni su nositelji zaraze, izjedeni mjesec

Jalovi su kao mule,

alabaster im se treba nanovo krpiti

svake druge godine

A iza svakoga od njih

dolazi kolona ružnih ljudi

koji im razapinju šatore

raščešljavaju grive

i pišu ode

Dočekuje ih gomila proždrljivih očica

usta gladna poljubaca i krvi

  
    * * *

     

    Zaustavljena, ne na rubu,

već u onom trenutku orgazmičkog odumiranja

prepunog duhova

koji mi dodiruju lice mekim krilom

tustih noćnih leptira

s licima novorođenčadi

kojih se potajno užasavam

A i tvoje je lice iskrivljeno

u nešto neprepoznatljivo,

ispunjava me gnušanjem i samilošću

Svatko je od nas to morao proći

sječivo ili stisnutu šaku, rekli su mi, biraj

i svatko se od njih nasmijao

čuvši me kako urlam na Mjesec

Vukodlaštvo je ženska izmišljotina

a vještice su ona bića

koja nisu smatrala potrebnim

krvariti niti taj jedan jedini put

kada je to od njih bilo očekivano

  
    * * *

     

    Grana je pukla usred šume

To je 1. mukli prijelom

u posljednjih nekoliko kilometara

Studen nas je toliko pritisnula

da se i zvuk ledi

(nitko ne pamti takvu zimu

a zaklinju se

kako pamte

sve)

Nama to ne smeta,

zamotani smo do ušiju

još kao djecu učili su nas

kako mogu uvenuti i otpasti

iznenadi li nas mraz

ili kakva neljubazna

riječ

Mjesta se razaznaju

samo po imenima onih

koje je zatekla bijela smrt,

toplina je bez čvrstine,

na nju se gleda

s prijezirom

ili sumnjom,

snježno sljepilo

oduzima nam

novorođenčad i

kuniće

Upravo zato ne razaznajem

odmah crvenu boju

“trag tvoje krvi u snijegu”

užas koji unosi

jer to je grana, grana, grana

koja je pukla

sasvim slučajan događaj

i dok se toplina prikrada

još zurim prema svjetlima

najbližeg naselja

  
    * * *

     

    Oko nikada nije bilo sjecište oluje

A čak su i tvoje noćne more

razlistane i pepeljaste

toliko slične obrisu krošnji

da se niti ne raspoznaju u sumrak

Slabašni polumjesec ne uspijevam ti podvaliti;

nepogrešivo u njemu prepoznaješ

oluk moga nokta

i razrezotinu na palcu

grančice sasušene krvi

i vonj etera

Bože, kako je bila tiha ta noć

Tvoje toplo i gorljivo srce

a kraj njega jezovita lutka

pogrešnih mjera

zgrčeni čaporci

i zdjela hladne plastike

u slučaju mučnine

  
    ČITAČICA

     

    Blaženo je neznanje,

moglo bi se reći

dok sjedi tu zgrčena, olovnoga lica

barem one ovješene polovice

tamo gdje joj izlazi dobrota

Sva je u sitnom potcikivanju

nakostriješena golubica

jutrom pekmezasta i skorupasta

večerima stup od soli

Tako nepomičnu i inertnu

mogli bi je zamijeniti za ispaljeno tane

srčani plug koji zemlju dijeli na obale

Neka vas to prhnuće ne zavarava,

ukoliko imamo sreće

otvorit ćemo knjigu na pravoj stranici

Samo bi kolac jedne Dickinson

mogao zaustaviti bezdušnost ovog vampira!

  
    OTJECANJE

  
    OTJECANJE

     

    Divim se onima koji znaju odabrati

prave riječi na rastanku

precizne kao oblutak

odbit će se od površine još barem dva puta

a možda niti neće ostaviti tragove

    I sretna sam, zar ne,

jer nisam ih morala čuti slučajno

zgrčena nad prisluškivačem druge linije

ili ih progutati

Stigle su iskreno i pravocrtno,

samozadovoljne u svojoj pravičnosti,

pametne bombe

usmjereni projektili

    A ipak ne mogu odagnati to nezadovoljstvo,

taj osjećaj promašenosti,

tu nezahvalnost

Nemarni kirurg, loš matematičar,

raščlanjivao me godinama

da bi mi na kraju pokušao podvaliti ovo,

sramotu i bijes,

ruku pod ruku

    I priznajem, uhvatio me nespremnu,

nesuvisli mistifikator, polovni čarobnjak,

pod krinkom jednostavnosti,

običnosti koja puca od zdravlja,

nimalo kao ti,

rekao bi skeptik,

rekao bi izdajica

    A to zdravlje, zdravlje, moje zdravlje

ponovno me povlači za jezik

i stavlja na njega jednu bijelu pilulu,

ja brzo stvaram bisere,

ne, ne, lapsus calami,

blister je u pitanju,

odstupite pohlepni prosci

    Ipak, bilo je uzbudljivo

igrati se kraljevne-guščarice,

ili djevojke iz šipka, ili

bilo koje od onih koje oplakuju biserjem,

i koračaju po zlatnim opekama,

i rađaju ruže

Takve ne treba podmićivati zvučnim parfemima,

mirisnim vodicama,

životnim esencijama

    Moja kemijska pljuska

u lice velikom mistifikatoru

Kako je samo jednostavna moja formula!

Paroksetin-klorid hemihidrat,

pokušaj je izgovoriti brzo, bez lapsusa

Ni traga bukeima i buketima,

ni traga dašku i omaglici!

Nemoj da moram ispočetka objašnjavati!

    Uz takav titanski ključ,

lako me zatočiti.

  
    UTJEHA TOPLE VODE

     

    Kičmeni most zjapi nedovršen

ničiji prsti tuda ne prolaze

a koža tako nježna prema udarcima

ne sanjari o prijemčivosti poljubaca

Ja sam zrno graha;

ja sam zgrčeno ukleknuće

ojedenih gležnjeva

u igri afričke princeze vrućih izvora

Sate bih tako mogla provesti,

u položaju mudraca

bez zrnca pronicavosti

Oh vi dragi, dragi

na koje više prava nemam

vaša dobrota kulja dotrajalim cijevima

nježna poput mačje šape

ali ipak krijući neku ratničku obazrivost

vraćajući me u dane blaženstva

dane stupora

  
    PRAVOCRTNO

     

    I zašto to nazivaju putovanjem

kada im je samo završetak na umu

sićušni kaleidoskop

predaka i potomaka

koji niti svoje kosti

nisu imali hrabrosti ostaviti

tko zna gdje

Važno je bilo vratiti se

jer put je zapravo zavijen u priči

u klepetavim lubanjama Meksika

u novčiću u fontani di Trevi

u malariji koju su preživjeli

na afričkim obalama

I smiju se mojoj usijanoj žici

mom harlekinskom naglasku

komadiću ničijeg prostora

na kojemu planiram ostaviti svoje šuplje kosti

  
    * * *

     

    Smiješak i ptice

Podsjeti me, pomislih bože,

na već viđeno

I onda se počeo penjati

na vrhove planina

i spavati uz obale rijeka

poput onih Conradovih rukavaca,

samo svjetlijih boja

i na trenutak pomislih,

mogao bi me povesti sa sobom

Ali onda me prene

miris požutjelog porculana u veljači

i mreškanje valića

kemijskih rukavaca u meni

Žubor koji upozorava na

starost i artificijelnost

jedne zabludjele priležnice

  
    ESTELLINA KRIVNJA

     

    Ovo nema imena, reče on

zaokružujući otvorenim dlanom

neko daleko otočje

neku strunu i voštani papir

one koja je razrezana

Kreveljenje dvorske lude

i pompozne šetnje

od koštunjavog organizma

do dječačke utvare

i nejasno sjećanje

o skrivanju iza bršljana

Dok neka u počecima plaha ruka

ne zaokruži nekoliko otoka,

drvoreda i galerija

te si da za pravo

biti savinuta i slomljena

  
    PRIJE SRAZA

     

    Čudan osjećaj

Kliziš preko mene,

a sve čega se mogu sjetiti

(čudan osjećaj)

jest pjenušava navala vode,

dubina od koje bubnjići pucaju

Ne moraš biti prisiljena

ne moraš biti prisiljena

gdje je riječ da je pokrenem

čudan osjećaj, čudan

osjećaj

Okolnosti su nas naučile prepredenosti

okolnosti su nas prisilile

na tajne i sudioništva

ljusku koju je nemoguće probiti

i kao takva strujim

vašim zagonetnim telepatskim kanalima

nije niti čudno što patite od migrena

(komadić poruke zaostao u uskoj cjevčici)

popraćenih povraćanjem

Tako je dušo, pokušaj se nagnuti nad strminu

kako bih u tom trenutku ugledala

svoj zrcalni odraz

te ću prestati mariti

što ležim ovdje gola i nepraktična

dok moj glas (izdajica)

ne može oblikovati riječ

kojom ću se vratiti natrag

natrag na iste stolice

Psihoanaliza radi punom parom

i osjećam kako me savijaju kao mjedenu žlicu

a ptičje mi kosti krckaju pod zubom

naletjevši na zidani dokaz tvoje ljubavi

Voda koju sam sanjala gura me lagano naprijed

i iako ponekad vrištim pogledaj,

pogledaj, pogledaj

u trenutku kada razotkrijem prijevaru

već ćeš biti daleko

  
    * * *

     

    Pokušavaš li sada pronaći tragove?

Nešto što možeš

nanjušiti, opipati, zagristi?

Ja sam već, hop, u naslonjaču,

promatram te ravnodušno,

ili zabrinuto,

prilagodit ćemo prilog

ovulacijskom kalendaru,

histeričnom ljuštenju

koje nikako da nastupi

Ipak, dirljivo te promatrati

kako me želiš uspravnu

kada već svi znamo

kako sam najpametnija u horizontali

i sve sam svoje životne vrhunce

dočekala na leđima

bio to procjep između želja i mogućnosti

ili suludi orgazmički pregriz

I zato ne pokušavaj natjerati

moje atrofirane udove na neku ponosnu aktivnost

kao što je hodanje ili stajanje

Nismo svi konstruirani kao vertikalna bića,

kao i/uspravni ljudi

  
    SRAZ

     

    Na današnji dan postajem broj

djeljiv brojem 11

Puna brojka koja teško klizi niz grlo

nasuprot svim ovim ovlaš slijepljenim oznakama

koje sam rastrošno prosipala

dok mi niti jedna nije preostala

kako bi pružila dokaz mojih godina

ukoliko me optuže kako se

manjak iskustva izjednačava

s manjkom mudrosti

U njemu se ocrtava i broj

mojih ljubavnika

lako potrošnih materijala

krhkijih čak i od mojih kostiju

koji možda još žive u nadi

kako se mogu regenerirati poput guštera

te čekaju na suncu

rast novih plućnih krila,

udova ili onog komadića

lijeve pretklijetke

za koji smatraju da im dugujem

a ja se sa smiješkom pozivam

na pravo neotuđivosti

iako znam kako ih više ne mogu zavarati

jer me tijelo upozorava

koliko je udvostručen moj novi broj

te poput brodolomca

stojim na rubu vlastite rijeke

i promatram drugu obalu

  
    POSLIJE

     

    U ovaj nježni sat

kažeš

u ovaj nježni tihi sat

kada bih trebala biti

van dohvata

onkraj praznine

podatna lokvica

i mačji pred

ćutim svaki kralješak

nepriličnošću koja me zapanjuje

(kralješak-kraljevna,

primjećujem duhovitu koincidenciju)

i potvrđuje izlišnost

da ovo prozovem

činom nevjerojatna nasilja

i opovrgnem

pravo koje si uzima svatko

kome se samo ovlaš osmjehnem

da citira Preverta

U ovaj blaženi sat

zirkam u tvoje oko

kao u savršenu simetriju slivnika

pokušavajući pretočiti

nazrijeti

sagraditi

tu ljepotu koju mi saopćavaš

to anđeosko svjetlo

koje curka niz stjenke mojih bedara

  
    BOTANIČAREVA ŽENA

     

    Smijao se uvijek

što ga pratim u stopu

Ritmično podiže čizmu po čizmu,

svježa se zemlja rahli,

ja je trpam u usta poput siročeta

Mjesečeve mijene ne narušavaju

njegovu stamenost; pa čak i

florealije promatra on

s mnogo nježnosti i razumijevanja,

stojeći postrance

upleten u nomenklaturu čudnog jezika,

zeleni div

Strpljiv poput lovca,

samo ne tako svirep,

sa šuškavim papirnatim grobištima

u rukama

(hej hej i svaka maćuhica

zna mu ime)

okreće naličje lista

kada posiječem nježnu kutikulu

svoga prsta

I kada kažem, život je tužan

on priprema šalicu biljnog čaja

Zajesenit će, dragi

Trebalo bi podrezati

ove raskoljene grane

  
    INTERMEZZO

(PATCHWORK)

  
    INTERMEZZO

    (PATCHWORK)

     

    Radi se, naravno, o mekoj rukavici

sivkastoj vegetaciji

što raste na rubovima školjki

prizivajući svijet neumoljivog bilja

i kukavičkih srca životinjica.

    Uz malo mašte može dočarati

hermelinske zime

Katarine Velike

oči od žada u podnožju zagaslog vulkana

I taj kamen, naposljetku,

nosi ime nekog odvažnijeg stvora!

    Više mu se ne trudimo niti utvrditi podrijetlo

Oštre nas kukice zvjezdača

obeshrabruju da ga omotamo oko vrata,

omču, zimski šal, dokaz ljubavi,

te ga puštamo da se razvija kako želi

očiju sumnjivo sličnih žabljima,

talenta raspršenog u prostim uzorcima

obojenih krpa.

    Noću vjerojatno sanja tigrove.

  
    * * *

     

    Sutra ću kupiti kamilicu za tvoje oči

koje plaču onako kako bi

svatko trebao plakati

bez gorčine

bez taloga

Nježna ružičasta upaljenost oko rubova

odgovara mlačnoj nelagodi

koju filtriraš

uz pomicanje zvjezdastih udova

Blagoslovljeno dijete

mučeničkih napora nečijih prosječnih ruku

koje proklinjem od bijesa

jer ga čak ne mogu niti obožavati

  
    (ODA ČOVJEKU NA SUVOZAČEVOM SJEDIŠTU)

     

    Šutnja je zlato

ali to nikada nije bila moja kovina

Provjerila sam – kuće nam se ne preklapaju

S druge strane,

rekla sam kako nikada neću pisati

o nečemu što ne poznajem

ali onda nikada ništa niti ne bi

bilo napisano,

čak niti o meni

I ovako mogu ponuditi popabirčenu izložbu

presjek nečega što se nikada

niti nije dogodilo

providnost nekoga tko nikada

niti nije progledao

a nedoumica tu ne prestaje

jer želim da znaš samo najprobranije o meni,

samo najfinije i najistančanije

ljubavnike koji će me znati pohvaliti

neznance koji će preda mnom zadrhtati

Najsmješnije je od svega

što ti čak niti ne postojiš

osim možda kao ideja drugih,

kao jedna od stupica na škljocaj

koje istrijebe sve što se miče

davno prije nego li nas počisti šumski požar

  
    ŽICE

     

    On voli moju budućnost više od mene same;

zamišlja je spokojnu poput večere

koju ćemo pripremiti zajedno,

zajedničkim prijateljima.

Već je odavna odabrao boje kojima će je oličiti.

Drugo od mene niti nema osim budućnosti –

sanja dan kada će jedine žice među nama

biti one istovjetnih obruča za ključeve

istovjetnih vrata

ili možda uzice zmaja kojeg ćemo puštati zajedno

na zajedničkom otoku

Na karti ucrtava moje kretanje

pažljivo poput vojskovođe

(lako je biti viši od Napoleona)

i svija malene omče,

uzlove koji će nas spojiti u 1 kretanje,

1 strpljivu ofenzivu

On voli moju budućnost više od mene;

i uhvaćenu u krušku pješčanog sata

stavlja je na policu svoje,

samo kako ne bih zaboravila

što sam sve propustila

  
    BESKRVNO

(TRIPTIH)

  
    Ne, nije boljelo, i

ne, nisam urlala, i

ne, nisu me spalili kao vješticu;

nedostajalo mi je nekoliko stoljeća na ramenima

i 2-3 komplementarne boje

“Sada, vidim, raspolažeš i s previše njih.

Ovlaš te dodirnem

i pretvaraš se u nemogućeg leptira,

bolećivo krzno”

Ne krzmaj se nego mi reci istinu

o tom neukusnom šarenilu –

istovjetno je tvome koji se smatraš milijunom,

dijamantom u čijemu sam stvaranju i ja pripomogla

čuvajući ga među bedrima kao bogznakakvu tajnu,

u vrijeme kada sam od tebe očekivala propusnicu

za nešto veliko

U međuvremenu smo doznali

kako grafit ima identičan kemijski sastav

a ono veliko večeras stoji pred tobom

u nakani da te poždere živog

    Moj mačak se ne boji grmljavine

Prespava je mirno, sklupčan u svom krznenom oblaku

koji u nakostriješen zrak

šalje neprimjetne električne izboje

Pucketa plavo, radosni plamičci,

te se odmičem kako mi ne bi oprljili vrškove prstiju

i zapalili vjeđe,

čvrsto uzemljena pod krevetom,

uzdajući se u porculanske navlake

koje će zaštiti moju nutrinu

Što mi sada vrijedi spas

od drvlja i kamenja

koje mi je moglo slomiti kosti,

kada će ih nasumični strujni udar

karbonizirati, spržiti do sive tvari,

uništiti nježno neuronsko stablo

sve do srca

koje sam štitila od psovki i urokljivih riječi

    Tvrdiš kako se jezik ne može slomiti,

jer nema kostiju

Mene on začudo podsjeća

na sipovinu

koju more naplavi s vremena na vrijeme

i koju dajemo pticama da oštre svoje kljunove

Od svih mitova najdraži mi je pak onaj

u kojemu onijemimo

samo kako bismo kasnije postali ptice,

nišaneći na tuđe oči i jezike

te potom obaramo šume i palimo drveće

kako bismo u ruke mogli dobiti papir i olovku

samo da bismo zabilježili one neizrecive zločine

uzrokovane ljubavlju ili nepromišljenošću,

pojmovima koji se ne daju obuhvatiti jezikom

Kao što ja svojim obuhvaćam korijen tvoga,

nadajući se iz tvojih usta izvući

korijen riječi voda,

u koju dospijevamo naposljetku,

uživajući u svojoj ribljoj nijemosti

sve dok je valovi ne izbace na obalu

gdje će je naći i prelomiti kakav putnik-namjernik,

za svoje dvije ptice

